
	ΔΕΛΤΙΟ ΤΥΠΟΥ

	
	Διευρυμένο ωράριο στην Εθνική Βιβλιοθήκη
Με τη στήριξη του Ιδρύματος Σταύρος Νιάρχος


Από σήμερα, Τρίτη 18 Ιουνίου 2019, η Εθνική Βιβλιοθήκη της Ελλάδος (ΕΒΕ) με τη στήριξη του Ιδρύματος Σταύρος Νιάρχος (ΙΣΝ), λειτουργεί με διευρυμένο ωράριο στη νέα της έδρα, στο Κέντρο Πολιτισμού Ίδρυμα Σταύρος Νιάρχος (ΚΠΙΣΝ), προκειμένου να ανταποκριθεί στις αυξημένες ανάγκες των ερευνητών και του ευρύτερου αναγνωστικού κοινού της.

Η διεύρυνση του ωραρίου επιτυγχάνεται χάρη στους 38 νέους ασκουμένους βιβλιοθηκονόμους, που συμμετέχουν στο πρόγραμμα αμειβόμενης πρακτικής άσκησης. To πρόγραμμα υλοποιείται από την ΚΠΙΣΝ ΑΕ, με αποκλειστική δωρεά του ΙΣΝ, στο πλαίσιο της ευρύτερης συνεργασίας και ανάπτυξης κοινών δράσεων με την ΕΒΕ. Συγκεκριμένα, για να επιτευχθεί ο σκοπός της διεύρυνσης του ωραρίου της ΕΒΕ, το ΙΣΝ επέκτεινε για ένα έτος την υποστήριξη του Προγράμματος Πρακτικής Άσκησης, αυξάνοντας κατά 31 τις θέσεις βιβλιοθηκονόμων, επιπλέον των υφιστάμενων 7 θέσεων του αρχικού σχεδιασμού του Προγράμματος ανά περίοδο (Ιούνιος 2019 – Ιανουάριος 2020, Δεκέμβριος 2019 – Ιούνιος 2020). 

[bookmark: _GoBack]Επιθυμία του Ιδρύματος Σταύρος Νιάρχος είναι, μέσω του ΚΠΙΣΝ, να συνδράμει προσωρινά το έργο της ΕΒΕ μέχρι την πάγια ενίσχυση της στελέχωσής της, η οποία έχει ξεκινήσει να δρομολογείται σε συνεργασία με το Υπουργείο Παιδείας, Έρευνας και Θρησκευμάτων και τα συναρμόδια Υπουργεία.

Αναλυτικά, το ωράριο λειτουργίας της Εθνικής Βιβλιοθήκης της Ελλάδος, στο Κέντρο Πολιτισμού Ίδρυμα Σταύρος Νιάρχος διαμορφώνεται ως εξής: Τμήμα Γενικής Συλλογής: Δευτέρα έως Παρασκευή, 09:00 έως 20:00, Σάββατο, 09:00 έως 14:00. Τμήμα Χειρογράφων, Αρχείων & Ειδικών Συλλογών: Δευτέρα έως Παρασκευή, 09:00 έως 14:00. Για τη μελέτη των χειρογράφων είναι απαραίτητο να έχει προηγηθεί η επικοινωνία με το προσωπικό του Τμήματος, μέσω e-mail στη διεύθυνση mss@nlg.gr. Τμήμα Δανειστικής Συλλογής (στελεχωμένες υπηρεσίες): Δευτέρα έως Κυριακή, 09:00 έως 20:00. Ανοιχτά Αναγνωστήρια, υπολογιστές για δημόσια χρήση: Δευτέρα έως Κυριακή και επίσημες αργίες, 06:00 έως 24:00. Το ωράριο λειτουργίας της Εθνικής Βιβλιοθήκης της Ελλάδος, στο Βαλλιάνειο Μέγαρο (Συλλογή Εφημερίδων) είναι, προς το παρόν, το εξής: Δευτέρα έως Παρασκευή, 09:00 έως 16:00.

Περισσότερες πληροφορίες σχετικά με τις υπηρεσίες της Εθνικής Βιβλιοθήκης της Ελλάδοςυπάρχουν στον ιστοχώρο www.nlg.gr



INFO

ΕΒΕ στο ΚΠΙΣΝ
Λεωφ. Συγγρού 364, 176 74 Καλλιθέα
213-0999700, 213-0999710

ΕΒΕ στο Βαλλιάνειο
Πανεπιστημίου 32, 106 79 Αθήνα
210-3382500

